Norðursigling hlaut Umhverfisverðlaun Ferðamálastofu 2015 Guðbjartur Ellert Jónsson , framkvæmdastjóri Norðursiglingar , tók á móti verðlaununum . Honum á vinstri hönd er Ragnheiður Elín Árnadóttir , ráðherra ferðamála en á hægri hönd Ólöf Ýrr Atladóttir ferðamálastjóri og Örn Þór Halldórsson , umhverfisstjóri Ferðamálastofu . Norðursigling á Húsavík er handhafi Umhverfisverðlauna Ferðamálastofu 2015 . Ráðherra ferðamála , Ragnheiður Elín Árnadóttir , iðnaðar og viðskiptaráðherra , afhenti verðlaunin á Ferðamálaþingi í Hofi á Akureyri í dag . Verðlaunin hafa verið veitt árlega frá árinu 1995 og er þetta því 21. árið í röð sem verðlaunin eru veitt . Ábyrg afstaða skiptir máli  Óvíða í atvinnulífinu eru umhverfismálin í meiri forgrunni en í ferðaþjónustunni , og öll vitum við að náttúran okkar er helsta auðlind atvinnugreinarinnar . Ábyrg afstaða fyrirtækja til umhverfismála skiptir því miklu máli , en mikil vakning og umræða hefur einmitt átt sér stað innan ferðaþjónustunnar um nauðsyn þess að umgangast þetta fjöregg okkar af meiri sjálfbærni , virðingu , og ekki síst nærgætni , því allar okkar athafnir hafa árif á umhverfið með einum og öðrum hætti ,  sagði Ragnheiður Elín meðal anars í ávarpi sínu við afhendinguna . Virðing fyrir auðlindinni endurspeglast með skýrum hætti á heimasíðu fyrirtækisins og einnig er lögð áhersla á að fræða starfsmenn og viðskiptavini um umhverfismál . Er í Vakanum Norðursigling er með bronsmerki í umhverfiskerfi Vakans og er eini tilnefndi aðilinn sem náð hefur þeim árangri . Í máli ráðherrans kom fram að verulegu máli skipti , að íslensk ferðaþjónusta sammælist um að vinna sífellt að auknum gæðum og umhverfisvitund í sínum ranni .  Uppbygging VAKANS , gæða og umhverfiskerfi ferðaþjónustunnar , hefur einmitt þetta að markmiði , en þar tók atvinnugreinin sjálf höndum saman við lykilaðila í stoðkerfi atvinnulífsins til að vinna að þessum markmiðum . Það er von mín að ferðaþjónustuaðilar nýti sér vel þau tækifæri sem VAKINN hefur upp á að bjóða , þannig að saman getum við gert frábæra atvinnugrein enn betri ,  sagði Ragnheiður Elín . Þess bera að geta að fyrirtækið hefur áður fengið umhverfisverðlaun Ferðamálaráðs , en þau hlaut fyrirtækið árið 1996 , þá nýstofnað , fyrir Knörrinn , fyrsta bát Norðursiglingar . - - - Verðlaunagripurinn er skúlptúr eftir Aðalstein Svan Sigfússon , myndlistarmann .